Συνέλευση Ίσης Εκπροσώπησης της Σύμβασης που συνάφθηκε μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Ένωσης (ΑΚΕ-ΕΕ) - Εγκριθέντα ψηφίσματα για την κατάσταση στη νότια Αφρική (ΑΚΕ-ΕΕ 2132/97/τελ.)

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στις Βρυξέλλες από τις 17 έως τις 20 Μαρτίου 1997,

- έχοντας υπόψη τα προηγούμενα ψηφίσματά της για τις εξελίξεις στην περιοχή της νότιας Αφρικής,

Α. ανησυχώντας για τις πρόσφατες σοβαρές πλημμύρες που έπληξαν τη Μοζαμβίκη και το Μαλάουι και άφησαν άστεγα 400 000 άτομα,

Β. λαμβάνοντας υπόψη τις συνεχείς προσπάθειες της Κυβέρνησης της Μοζαμβίκης για την αποκατάσταση της οικονομίας της χώρας και την εδραίωση των δημοκρατικών θεσμών,

Γ. παρατηρώντας ότι η εντολή της UNAVEM III (Ηνωμένα Έθνη για την Αγκόλα) στο πλαίσιο της ειρηνευτικής διαδικασίας της Αγκόλας λήγει στις 31 Μαρτίου 1997,

Δ. ανησυχώντας έντονα για τη δεύτερη καθυστέρηση όσον αφορά στη σύσταση της Κυβέρνησης Εθνικής Ενότητας και Συμφιλίωσης, ως αποτέλεσμα της αδυναμίας της UNITA να σεβαστεί το χρονοδιάγραμμα που θέσπισε η μικτή Επιτροπή στο πλαίσιο του Πρωτοκόλλου της Λουσάκα,

Ε. έχοντας επίγνωση πόσο σημαντικό είναι για τα ενδιαφερόμενα μέρη, και ιδίως για την UNITA, η λήψη επειγόντων και αποφασιστικών μέτρων για την εκπλήρωση των δεσμεύσεών τους προς εξασφάλιση της συνέχειας της συμμετοχής της Διεθνούς Κοινότητας στην ειρηνευτική διαδικασία στην Αγκόλα,

ΣΤ. λαμβάνοντας υπόψη τις προσπάθειες της περιοχής για την πρόληψη και επίλυση των διενέξεων με τη δημιουργία του οργάνου της SADC (Κοινότητας για την ανάπτυξη της νότιας Αφρικής) αρμόδιου για την πολιτική, την άμυνα και την ασφάλεια, τόσο στη νότια Αφρική όσο και σε άλλα μέρη της Αφρικής,

Ζ. ενθαρρυμένη από την πρόοδο σχετικά με την πρωτοβουλία της Σουαζιλάνδης για την πραγματοποίηση διαδικασίας διαβούλευσης προς αναθεώρηση του συντάγματός της,

Η. υποδεχόμενη με ικανοποίηση τη διεξαγωγή ειρηνικών προεδρικών και κοινοβουλευτικών εκλογών στη Ζάμπια το Νοέμβριο 1996,

Θ. έχοντας υπόψη τις συνεχιζόμενες διαπραγματεύσεις μεταξύ της Κυβέρνησης της Νοτίου Αφρικής και της ΕΕ για συνεκτική Συμφωνία Εμπορίου και Ανάπτυξης, καθώς και για την υπό όρους συμμετοχή της Νοτίου Αφρικής στη Σύμβαση Λομέ,

Ι. δεχόμενη με ικανοποίηση τη θετική έκβαση της 2ης Υπουργικής Διάσκεψης SADC/ΕΕ, που πραγματοποιήθηκε στο Windhoek, Ναμίμπια, στις 14-15 Οκτωβρίου 1996,

ΙΑ. παρατηρώντας τη θετική έκβαση της Ετήσιας Συμβουλευτικής Διάσκεψης 1997 της SADC, που πραγματοποιήθηκε στο Windhoek, Ναμίμπια στις 9-10 Φεβρουαρίου 1996,

ΙΒ. δεχόμενη με ικανοποίηση τη Στρογγυλή Τράπεζα για τη δημοκρατία και τη χρηστή διακυβέρνηση στην Αφρική που πραγματοποίησαν οι Επικεφαλής Κυβερνήσεων της Κοινοπολιτείας στο Kasane, Μποτσουάνα, στις 26-27 Φεβρουαρίου 1997,

ΙΓ. ενθαρρυμένη από τη δέσμευση των χωρών της SADC να οικοδομήσουν, εδραιώσουν και ενισχύσουν τους δημοκρατικούς θεσμούς μέσω της υπευθυνότητας, της διαφάνειας, της χρηστής διακυβέρνησης και του κράτους δικαίου, και να διατηρήσουν την πολιτική σταθερότητα και να υλοποιήσουν την ολοκληρωμένη βιώσιμη οικονομική ανάπτυξη της περιοχής,

ΙΔ. ενθαρρυμένη περαιτέρω από την έντονη δέσμευση των χωρών της SADC να σέβονται τα ανθρώπινα δικαιώματα, τις θεμελιώδεις ελευθερίες και τις αρχές της δημοκρατίας,

ΙΕ. έχοντας επίγνωση της δέσμευσης των χωρών της νότιας Αφρικής υπέρ της προαγωγής της περιφερειακής συνεργασίας και ολοκλήρωσης μέσω δεόντως εντεταλμένων περιφερειακών οργάνων όπως η SADC και η Κοινή Αγορά για την Ανατολική και Νότια Αφρική (COMESA),

ΙΣΤ. παρατηρώντας ότι η υποσαχαρική Αφρική είναι εξαιρετικά πλούσια από απόψεως βιοποικιλίας,

ΙΖ. δεχόμενη ότι υπάρχει μεγάλη εξάρτηση των αγροτικών πληθυσμών από τους πόρους άγριων ζώων και ότι οι πόροι αυτοί μπορούν να αποτελέσουν κινητήριο δύναμη για βιώσιμη αγροτική ανάπτυξη,

ΙΗ. παρατηρώντας ότι η πρόκληση των προσπαθειών διατήρησης της βιοποικιλίας έγκειται στην εξασφάλιση της επιβίωσης της βιοποικιλίας καλύπτοντας ταυτόχρονα τις ανάγκες των αγροτικών πληθυσμών,

ΙΘ. έχοντας υπόψη την επιτυχία των προγραμμάτων της περιοχής που βασίζονται στις αγροτικές κοινότητες για τη διαχείριση των φυσικών πόρων,

Κ. αναγνωρίζοντας τη δυνατότητα τέτοιων κοινοτικών διαδικασιών διατήρησης να προσφέρουν πραγματικά και απτά οφέλη στις κοινότητες μέσω της βιώσιμης χρησιμοποίησης των άγριων ειδών,

ΚΑ. έχοντας υπόψη ότι η Ζιμπάμπουε θα φιλοξενήσει το Παγκόσμιο Φόρουμ Βιοποικιλίας και τη 10η Διάσκεψη των μερών που έχουν υπογράψει τη Σύμβαση για το Διεθνές Εμπόριο των Ειδών Άγριας Πανίδας και Χλωρίδας που Απειλούνται με Εξαφάνιση (CITES) τον Ιούνιο 1997 και ότι διάφορα Αφρικανικά έθνη ενδιαφέρονται για τη σύσταση του καταλόγου των πολύτιμων άγριων ειδών πανίδας και χλωρίδας,

ΚΒ. δεχόμενη με ικανοποίηση την επικείμενη Διάσκεψη ΕΕ-SADC για τη Διαχείριση Κοινών Λεκανοπεδίων Ποταμών που θα διεξαχθεί στο Λεσόθο στις 20-21 Μαΐου 1997,

ΚΓ. παρατηρώντας ότι το Cape Town είναι η μόνη αφρικανική πόλη στην τελική φάση για την επιλογή του τόπου πραγματοποίησης των Ολυμπιακών Αγώνων του 2004,

ΚΔ. ανησυχώντας για τη σημερινή ταξινόμηση των επιδοτούμενων εξαγωγών βοείου κρέατος της ΕΕ προς τη Νότιο Αφρική,

ΚΕ. επικροτώντας την απόφαση των κυβερνήσεων της Νοτίου Αφρικής, της Σουαζιλάνδης και της Μοζαμβίκης να απαγορεύσουν την παραγωγή, χρησιμοποίηση και εξαγωγή ναρκών κατά προσώπων , καθώς και τη σχετική σύσταση περιφερειακής διάσκεψης που πραγματοποιήθηκε το Μάρτιο στο Maputo,

1. καλεί την ΕΕ να παράσχει επείγουσα βοήθεια στα θύματα των πρόσφατων πλημμυρών στη Μοζαμβίκη και στο Μαλάουι 7

2. επαναλαμβάνει την έκκλησή της προς την ΕΕ να συνεχίσει να υποστηρίζει τις προσπάθειες ανοικοδόμησης και την εδραίωση των δημοκρατικών θεσμών στη Μοζαμβίκη και να εντείνει την οικονομική και τεχνική της βοήθεια για την περισυλλογή των ναρκών ξηράς προκειμένου να μπορέσουν οι αποστρατευμένοι, μεταξύ άλλων, να αρχίσουν να ασχολούνται πλέον εκτεταμένα με τη γεωργία 7

3. παροτρύνει την Κυβέρνηση της Αγκόλας, και ιδίως τη UNITA, να επιλύσουν τα εναπομένοντα στρατιωτικά και λοιπά ζητήματα και να συστήσουν την Κυβέρνηση Εθνικής Ενότητας και Συμφιλίωσης 7

4. εκτιμά τη συνδρομή της ΕΕ και της διεθνούς κοινότητας στην υλοποίηση της ειρηνευτικής διαδικασίας στην Αγκόλα και καλεί την ΕΕ να συνεχίσει να υποστηρίζει την ανοικοδόμηση και αποκατάσταση της οικονομίας της Αγκόλας, την περισυλλογή των ναρκών και την παροχή ανθρωπιστικής βοήθειας προς τους πρόσφυγες και τους εκτοπισμένους μετά από την απόσυρση της UNAVEM III 7

5. καλεί την ΕΕ και τη διεθνή κοινότητα να υποστηρίξουν τη διαδικασία εκδημοκρατισμού στη Σουαζιλάνδη 7

6. συγχαίρει το λαό της Ζάμπιας για τη διεξαγωγή ειρηνικών προεδρικών και βουλευτικών εκλογών και παροτρύνει τη διεθνή κοινότητα, τα κράτη μέλη της ΕΕ, την Επιτροπή και το ΕΚ να συνδράμουν το λαό της χώρας στις προσπάθειές του για την περαιτέρω προαγωγή της δημοκρατικής διαδικασίας 7

7. τονίζει εκ νέου πόσο αναγκαία είναι η μεγαλύτερη δυνατή συμβατότητα μεταξύ του εμπορικού καθεστώτος ΕΕ-Νοτίου Αφρικής και του εμπορικού καθεστώτος της Λομέ που ισχύει για άλλες χώρες της SADC, προκειμένου να προωθηθεί το διαπεριφερειακό εμπόριο και η συνεργασία στη νότια Αφρική 7

8. συνεχίζει να υποστηρίζει την αίτηση της Νοτίου Αφρικής για υπό όρους προσχώρηση στη Σύμβαση Λομέ, έχοντας υπόψη τις άμεσες και έμμεσες επιπτώσεις επί άλλων χωρών της περιοχής και επί της περιφερειακής εξωτερικής πολιτικής της Νοτίου Αφρικής, και παροτρύνει την ΕΕ να ολοκληρώσει εγκαίρως τη διαδικασία προσχώρησης προκειμένου να εφαρμοστεί το άρθρο 364 της Σύμβασης Λομέ IV 7

9. καλεί την ΕΕ να αντιμετωπίσει αποτελεσματικά το πρόβλημα της περιφερειακής σώρευσης βάσει των κανόνων προέλευσης της Λομέ, διασαφηνίζοντας την ad hoc διάταξη που θα μπορούσε να αντιστρατευτεί την αποτελεσματικότερη χρησιμοποίηση του μέσου προς προώθηση της περιφερειακής συνεργασίας και ανάπτυξης 7

10. καλεί την ΕΕ να εξασφαλίσει ότι η προτεινόμενη Συμφωνία Εμπορίου και Ανάπτυξης θα αναγνωρίζει την προτεραιότητα που πρέπει να δοθεί στις υφισταμένες διαδικασίες προς ίδρυση Ζώνης Ελεύθερων Συναλλαγών στη SADC, όπως προβλέπεται από το Εμπορικό Πρωτόκολλο της SADC που υπογράφτηκε στο Maseru τον Αύγουστο 1996 7

11. εκτιμά την εκ μέρους της ΕΕ αναγνώριση του γεγονότος ότι μία εμπορική συμφωνία με τη Νότιο Αφρική πρέπει να είναι ασυμμετρική όσον αφορά τόσο το χρονοδιάγραμμα όσο και το περιεχόμενο, και καλεί την ΕΕ να υποβάλει συγκεκριμένες προτάσεις προς υποβοήθηση των γειτόνων της SACU και της SADC να αντιμετωπίσουν κάθε επιβάρυνση για προσαρμογή που θα προέκυπτε από μία εμπορική συμφωνία με τη Νότιο Αφρική 7

12. καλεί την ΕΕ και τη διεθνή κοινότητα να υποστηρίξουν τις προσπάθειες της περιοχής προς ενθάρρυνση της με αλληλεγγύη βιώσιμης χρησιμοποίησης των φυσικών πόρων από τις αγροτικές κοινότητες 7

13. απευθύνει έκκληση στην ΕΕ να βοηθήσει τη SADC να ενισχύσει τις θεσμικές δομές της περιοχής σε εθνικό και περιφερειακό επίπεδο προς επίτευξη του απαραίτητου για τη βιώσιμη ανάπτυξη επιπέδου παραγωγικότητας 7

14. παροτρύνει την ΕΕ και τη διεθνή κοινότητα να αυξήσουν τη βοήθεια που παρέχουν στην περιοχή της νότιας Αφρικής προς αντιμετώπιση των καταστάσεων έκτακτων καταστροφών, όπως οι πρόσφατες πλημμύρες, καθώς και προς ενίσχυση ενός αποτελεσματικού μακροπρόθεσμου μηχανισμού για την ετοιμότητα και την πρόληψη καταστροφών στην περιοχή 7

15. καλεί τη διεθνή κοινότητα, και ιδίως την ΕΕ, να παράσχουν πρόσθετους πόρους στις δραστηριότητες περιφερειακής συνεργασίας και ολοκλήρωσης στη νότια Αφρική, ιδίως μέσω των αρμόδιων περιφερειακών φορέων της SADC και της COMESA, με στόχο την καταπολέμηση της φτώχειας και την προώθηση λειτουργικών προγραμμάτων συνεργασίας 7

16. καλεί τη διεθνή κοινότητα, και ιδίως την ΕΕ, να συνεχίσουν να υποστηρίζουν τις δημοκρατικές διαδικασίες στη νότια Αφρική, και τις προσπάθειες της περιοχής για να θεσπίσουν τους δημοκρατικούς θεσμούς που απαιτούνται για την προστασία και εδραίωση των νεογέννητων δημοκρατιών της περιοχής 7

17. καλεί την ΕΕ να υποστηρίξει χρηματικά και να ενθαρρύνει σε θεσμικό επίπεδο τα προγράμματα διαχείρισης των φυσικών πόρων που βασίζονται σε αφρικανικές κοινότητες 7

18. καλεί την ΕΕ να υποστηρίξει στους διεθνείς φορείς κάθε πρωτοβουλία αφρικανικών χωρών προς αποτελεσματική και συνεπή υλοποίηση των αρχών της Δήλωσης του Ρίο και της «Agenda 21» 7

19. καλεί τη διεθνή κοινότητα να επιδείξει αλληλεγγύη και υπευθυνότητα κατά την ανάληψη διεθνών πρωτοβουλιών που ενδέχεται να επηρεάσουν την ικανότητα αφρικανικών χωρών να επωφεληθούν από τη βιώσιμη χρησιμοποίηση πόρων βιοποικιλίας 7

20. καλεί τις χώρες ΑΚΕ και την ΕΕ να εξετάσουν θετικά τις προτάσεις αφρικανικών χωρών προς διαφύλαξη των άγριων ειδών μέσω της βιώσιμης χρησιμοποίησης και του υπεύθυνου εμπορίου, ως αποτελεσματικού τρόπου για τη διατήρηση άγριων οικοσυστημάτων, συμβάλλοντας ταυτόχρονα στην οικονομική ανάπτυξη των φτωχότερων αγροτικών περιοχών τους 7

21. επιδοκιμάζει την ΕΕ για τη συνδρομή της στη διοργάνωση της Διάσκεψης ΕΕ-SADC για τη Διαχείριση των Κοινών Λεκανοπεδίων Ποταμών με στόχο τη δέουσα χρησιμοποίηση των σπανιζόντων υδάτινων πόρων της περιοχής 7

22. καλεί τις χώρες ΑΚΕ και την ΕΕ να υποστηρίξουν το Cape Town στην προσπάθειά του να καταστεί η πρώτη πόλη της Αφρικής που θα φιλοξενήσει τους Ολυμπιακούς Αγώνες 7

23. καλεί την ΕΕ να εξετάσει τις στρεβλώσεις που δημιουργήθηκαν στην αγορά της Νοτίου Αφρικής προβαίνοντας σε νέα ταξινόμηση της Νοτίου Αφρικής όσον αφορά στις επιστροφές εξαγωγών, επιτυγχάνοντας έτσι τη μείωση του επιπέδου των καταβαλλομένων επιδοτήσεων των εξαγωγών 7

24. καλεί τις κυβερνήσεις χωρών που εξακολουθούν να κατασκευάζουν, χρησιμοποιούν και εξάγουν νάρκες κατά προσώπων, και ιδίως τις κυβερνήσεις κρατών μελών της ΕΕ, να μιμηθούν τις πρωτοβουλίες της Νοτίου Αφρικής και συνεργαστούν με τις χώρες ΑΚΕ για να καταστεί πραγματικότητα η ολοκληρωτική διεθνής τους απαγόρευση 7

25. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή, στην Κοινότητα Ανάπτυξης της νότιας Αφρικής και στην Κυβέρνηση της Νοτίου Αφρικής.